Mange har problemer

Hele 94 procent af de danske etageejendomme er bygget tidligere end 2008, hvor de nyeste lydkrav blev indført, viser tal fra Statens Byggeforskningsinstitut.

Og da mere end 1,8 millioner danskere bor i en etageejendom, kan mange af dem følge med i overboens aktiviteter.

Lydkravene fra 2008 Kravene til lydisolering mellem lejligheder er nu på 55 decibel.

Tidligere var kravet på 52 decibel mellem vægge og 53 decibel mellem gulve Kilde: Bygningsreglementet 2008

I 2017 opgjorde Institut for Folkesundhed, at 36 procent af de danskere, der bor i en etageejendom er generet af nabostøj. Tallene fremlagde de i en rapport for et halvt år siden.

For meget støj kan have en negativ påvirkning på kroppen og det mentale helbred, fortæller Birgit Rasmussen, der er seniorforsker på Aalborg Universitet ved Statens Byggeforskningsinsitut i København.

- Det kan genere en selv, men det kan også betyde, at naboen kan følge med i dit liv. Derfor kan du ende med at blive irriteret over det, og i sidste ende kan det måske også betyde, at du får mindre søvn, siger hun.

Det er simpelthen pragtfuldt at bo her nu. Dorte Jensen, tidligere generet af nabostøj

Derfor mener hun, at det er utrolig vigtigt at få gjort noget ved udfordringerne, hvis naboerne larmer så meget, at det er til gene i hverdagen.

- Det er faktisk muligt at lydisolere. Og det behøver ikke nødvendigvis være så dyrt at gøre, siger hun.

Har fået smilet igen

Hos AAB i Horsens, hvor Dorte Jensen lejer sin lejlighed har man netop besluttet proaktivt at forebygge støjgenerne.

Det forklarer Steffen Møller, der er direktør i AAB i Horsens.

- Vi har gennem en årrække oplevet et stigende antal klager over netop det her, så da vi havde muligheden for at gøre noget ved det, valgte vi at give beboerne den ekstra komfort, siger han og tilføjer.

- Før havde vi måske 20 klager om året - det tal er nu nede på omkring fem. Det kan ikke helt undgås, da der altid er nogen, der har en hund, som gør, eller naboer der glemmer at fortælle, at de holder fest.

Det kan Dorte Jensen sagtens nikke genkendende til. Men selv mærker hun ikke til naboernes støj mere.